DOLOŽKA PREDNOSTI

**medzinárodnej zmluvy pred zákonmi**

**(článok 7 odsek 5 Ústavy SR)**

1. **Gestor zmluvy:**

Ministerstvo zahraničných vecí Slovenskej republiky

1. **Názov zmluvy:**

Dohoda o stabilizácii a pridružení medzi Európskymi spoločenstvami a ich členskými štátmi na jednej strane a Srbskou republikou na strane druhej

**3. Účel a predmet zmluvy a jeho úprava v legislatíve Slovenskej republiky:**

Účelom a predmetom zmluvy je posilnenie spolupráce medzi Európskou úniou a jej členskými štátmi na jednej strane a Srbskou republikou na strane druhej. Zmluva má prispieť najmä ku konsolidácii, k ekonomickému rastu a k posilneniu prítomnosti Európskej únie v Srbsku. Je založená najmä na politickom dialógu, v ktorom sa Európska únia a Srbsko vynasnažia pokračovať. Tento dialóg sa bude týkať boja proti terorizmu, šíreniu zbraní hromadného ničenia, nezákonnému obchodovaniu s drogami a psychotropnými látkami, ako aj počítačovej kriminalite. Taktiež je založená na vzájomnej spolupráci, ktorá zahŕňa najmä sociálnoekonomickú spoluprácu, priemyselnú, finančnú a obchodnú spoluprácu, spoluprácu v oblasti vedy, technológií a informačnej spoločnosti, kultúry, vzdelávania a audiovizuálnej tvorby, cestovného ruchu, regionálneho a miestneho rozvoja a spoluprácu v legislatívnej oblasti. Dohoda stanovuje záväzky aj v oblasti readmisie a kontroly ilegálneho prisťahovalectva. Ustanovenia tejto dohody takisto zahŕňajú obchod s tovarmi a službami a ustanovenia o  investíciách, obsahujú taktiež spoluprácu v oblasti demokracie a ľudských práv. V právnom poriadku Slovenskej republiky je predmet zmluvy upravený v množstve právnych predpisov v príslušných oblastiach spoločenských vzťahov a to napr. v zákone č. 199/2004 Z. z. Colný zákon v znení neskorších predpisov, zákone č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov, zákone č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov, zákone č. 142/2000 Z. z. o metrológii a o zmene a doplnení niektorých zákonov v znení neskorších predpisov, zákone č. 428/2002 Z. z. o ochrane osobných údajov v znení neskorších predpisov, zákone č. 483/2001 Z. z. o bankách a o zmene a doplnení niektorých zákonov v znení neskorších predpisov, zákone č. 17/1992 Z. z. o životnom prostredí v znení neskorších predpisov a podobne.

1. **Priama úprava práv alebo povinností fyzických osôb alebo právnických osôb:**

články 49, 50, 53, 58, 75, 76, 126

1. **Úprava predmetu zmluvy v práve EÚ/ES:**

V práve EÚ/ES je predmet zmluvy upravený množstvom právnych predpisov v oblastiach uvedených v bode 3.

**Súlad medzinárodnej zmluvy s právom ES/EÚ:** úplná zhoda.

**6. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):**

medzinárodná politická zmluva, medzinárodná zmluva, ktorá priamo zakladá práva alebo povinnosti fyzických osôb alebo právnických osôb

**7. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):**

medzinárodná zmluva, ktorá priamo zakladá práva alebo povinnosti fyzických osôb alebo právnických osôb a zároveň medzinárodná zmluva, na ktorej vykonanie nie je potrebný zákon

**8. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity):**

Vzhľadom na priamu použiteľnosť niektorých ustanovení medzinárodnej zmluvy a jej prednosť pred zákonmi nie je potrebné zrušiť alebo adaptovať z dôvodu duplicity žiadny právny predpis.